## Els tallers de ‘La ciència a escena’ i una observació amb telescopis se sumen al programa de la ‘Fira de Berklee’

*** La jornada d’este dissabte, gratuïta i amb activitats per a totes les edats, és part de les celebracions de graduació dels alumnes de Berklee Valencia
* L’Auditori del Museu de les Ciències acull, el diumenge 6 de juliol, un acte públic amb el compositor escocés Patrick Doyle, autor de bandes sonores com *Harry Potter y el cáliz de fuego***

Els tallers de ‘La ciència a escena’ i una observació del Sol amb telescopis formen part del programa especial de la ‘Fira de Berklee’, que se celebra este dissabte 5 de juliol en la Ciutat de les Arts i les Ciències amb motiu de la graduació dels seus estudiants.

Es tracta d’una jornada oberta al públic amb música en directe i activitats per a tota la família. La ‘Fira de Berklee’, que tindrà lloc des de les 14:00 hores fins a la mitjanit en els exteriors del campus de Berklee Valencia, inclourà actuacions musicals, projeccions audiovisuals, tallers d’art i ciència, *foodtrucks* i molt més.

Des de les 16:00 fins a les 18:00 hores està prevista una observació solar amb l’Associació Valenciana d’Astronomia davall el pont de Montolivet; i des de les 18:00 fins a les 20:00 hores hi haurà tallers de ‘La ciència a escena’ en els exteriors del campus de Berklee. També en la sala de projeccions de l’Hemisfèric hi ha emissions de *Música en imágenes* (a les 15:00, 20:00 i 21:00 hores), vídeos realitzats per estudiants de composició musical per a cine, televisió i videojocs.

La jornada acabarà amb una sessió en viu de DJ, protagonitzada pels alumnes de Berklee, en l’escenari de ‘La Fira’. A més, la zona gastro obrirà des de les 13:00 hores. L’agenda completa pot consultar-se en la [web de Berklee Valencia](https://valencia.berklee.edu/). També s’oferirà tres concerts en el Teatre Martín i Soler del Palau de les Arts Reina Sofia.

**Diumenge 6 de juliol**

El diumenge 6 de juliol, a les 19:00 hores, Berklee Valencia convida el públic valencià a gaudir d’una entrevista en exclusiva amb el compositor escocés Patrick Doyle en l’Auditori Santiago Grisolía del Museu de les Ciències. L’accés serà gratuït fins a completar aforament. La conversa estarà moderada per Lucio Godoy, compositor i director del màster en Composició per a Cine, Televisió i Videojocs de Berklee Valencia.

Amb una trajectòria professional de més de quatre dècades, Doyle ha compost la música per a èxits cinematogràfics com *Harry Potter y el cáliz de fuego*, *Thor*, *Brave*, *Asesinato en el Orient Express* i *El origen del planeta de los simios*, entre d’altres. La seua obra ha aconseguit una audiència global de més de mil milions de persones, consolidant-se com una figura clau en la música per a cine a escala internacional.

Este esdeveniment compta amb la col·laboració de la Ciutat de les Arts i les Ciències i el suport del Palau de les Arts Reina Sofia i BBVA.

Fecha: 04/07/2025